TUF แรงในรอบ 1 เดือน คืบหน้าเพิ่มทุน-กำหนด XB 2-6 ก.ค. รองรับซื้อ Bumble Bee
TUF แรงในรอบ 1 เดือน คืบหน้าเพิ่มทุน-กำหนด XB 2-6 ก.ค. รองรับซื้อ Bumble Bee
23 มิ.ย. 2558

ผู้สื่อข่าวรายงานว่า บริษัท ไทยยูเนี่ยน โฟรเซ่น โปรดักส์ จำกัด (มหาชน) หรือ TUF ณ เวลา 10.59 น. อยู่ที่ระดับ 21.80 บาท บวก 0.60 บาท หรือ 2.83% ด้วยมูลค่าซื้อขาย 227.13 ล้านบาท ราคาหุ้นปรับตัวขึ้นต่อเนื่องนับตั้งแต่ยืนที่ระดับ 20 บาท เมื่อวันที่ 22 พ.ค. 58 ล่าสุดหุ้นปรับตัวขึ้นแล้ว 9% แรงในรอบ 1 เดือน

บล.เคที ซีมิโก้ ระบุในบทวิเคราะห์ฯวันนี้ (23 มิ.ย.) ว่า มีมุมมองเชิงบวกต่อ TUF ในการเข้าซื้อกิจการ Bumble Bee ที่จะมาต่อยอดธุรกิจให้เติบโตแข็งแกร่งขึ้น ในอนาคต ทำให้ TUF น่าสนใจสำหรับการลงทุนระยะยาว แต่ด้วยราคาหุ้นเต็มมูลค่าพื้นฐานปี 58 ที่ 20.60 (PER 16 เท่า) และปี 59 ที่ 21 บาท (กรณีสมมติฐานเพิ่มทุนและรวม Bumble Bee) จึงคงคำแนะนำ UNDERPERFORM
TUF กำหนดขึ้นเครื่องหมาย XB (Excluding Benefits) วันที่ 2-6 ก.ค. 58 เพื่อกำหนดสิทธิ์เพิ่มทุนให้แก่ประชาชนทั่วไปซึ่งเป็นผู้ถือหุ้นเดิมของ บริษัท (ตามมติที่ประชุมผู้ถือหุ้นวันที่ 3 เม.ย. 58 อนุมัติเพิ่มทุนไม่เกิน 1,200 ล้านหุ้น เพื่อให้บริษัทได้เงินเพิ่มทุน 400 ล้านเหรียญ หรือ 13.2 พันล้านบาท) ดังนั้นวันที่ 30 มิ.ย. 58 จะเป็นวันซื้อขายสุดท้ายที่นัก ลงทุนซื้อหุ้นของบริษัทจะได้รับสิทธิในการจองซื้อหุ้นเพิ่มทุนที่เสนอขายและจัดสรรครั้งนี้ โดย TUF คาด จะแจ้งผู้มีสิทธิ์ได้รับจัดสรรหุ้นเพิ่มทุนนี้ราววันที่ 10 ก.ค. 58 สำหรับการกำหนดจำนวนหุ้นที่จะเสนอขายสุดท้าย ราคาเสนอขาย และอัตราส่วนหุ้นสามัญเดิมต่อหุ้นสามัญเพิ่มทุนที่จะได้รับจัดสรรนั้นจะแจ้งให้ทราบภายหลัง
การกำหนดวัน XB คืบหน้าตามแผน โดยการเพิ่มทุนครั้งนี้มีเป้าหมายเพื่อระดมเงินทุน 400 ล้านเหรียญรองรับการซื้อกิจการ Bumble Bee ดังนั้นหากมีความต้องการสูงในการจองซื้อหุ้นเพิ่มทุนครั้งนี้ และทำให้ได้ราคาเพิ่มทุนที่ดี จำนวนหุ้นเพิ่มทุนอาจน้อยกว่า 1,200 ล้านหุ้น ดังนั้นคาด Dilution effect ไม่เกิน 20%
ทั้งนี้ TUF จะกำหนดราคาเสนอขายไม่ต่ำกว่ามูลค่าที่ตราไว้ของหุ้นและไม่ต่ำกว่า 70% ของราคาตลาด (ราคาถัว เฉลี่ยถ่วงน้ำหนักของราคาหุ้น (อาจเป็นราคาปิด หรือ ราคาเฉลี่ยของหุ้นในแต่ละวันทำการ) ในตลาดฯ ย้อนหลัง 7-15 วันทำการติดต่อกันก่อนวันแรกที่เสนอขายหุ้น)